**ข่าวพยากรณ์และเตือนภัยการระบาดศัตรูพืช !!!**

**สำนักงานเกษตรจังหวัดตราด**

 **“ลดต้นทุนและปลอดภัย หากเกษตรกรใช้การจัดการศัตรูพืชแบบผสมผสาน”**

**ประจำเดือน ตุลาคม พ.ศ. 2562 (ฉบับที่ 1/2563)**

**โรคราน้ำค้าง**

ในช่วงนี้ สภาพอากาศเย็นและมีน้ำค้างในตอนเช้าซึ่งเหมาะสำหรับการระบาดของโรคราน้ำค้าง **(Downy mildew)** หรือที่เกษตรกรเรียกว่า "โรคใบลาย" ซึ่งเป็นโรคที่มีความสำคัญของพืชวงศ์แตง เช่น แตงกวา แตงโม แตงไทย แตงร้าน แคนตาลูป ฯลฯ สำนักงานเกษตรจังหวัดตราดขอแจ้งให้เกษตรกรผู้ปลูกพืชฤดูแล้งหมั่นสำรวจแปลงผักและเฝ้าระวังการระบาดของโรคราน้ำค้าง

**สาเหตุ** เชื้อรา *Pseudoperonospora cubensis*

**ลักษณะอาการ**

ลักษณะอาการจะเกิดเป็นปื้นเหลืองบนใบ ด้านหลังของใบอาจมองเห็นกลุ่มของเส้นใยหรือบางครั้งมองไม่เห็นด้วยตาเปล่า ปื้นสีเหลืองจะเปลี่ยนเป็นสีน้ำตาลโดยเริ่มเปลี่ยนจากกลางแผลออกไป สามารถสังเกตเห็นอาการผิดปกติที่บริเวณใบแก่และโคนเถาก่อน คือ มีแผลสี่เหลี่ยมสีน้ำตาลอ่อนประปรายทั่วไป ทำให้ใบแห้งและเหี่ยว ถ้าโรคระบาดรุนแรงจะทำให้เถาแตงเหี่ยวตายหมดทั้งเถา ในช่วงมีอากาศชื้นเมื่อพลิกดูด้านท้องใบจะมีขุยของราสีขาวหม่นคล้าย ผงแป้ง โรคราน้ำค้างจะระบาดรุนแรงและรวดเร็วเมื่อแตงอยู่ในระยะกำลังให้ผล ทำให้เถาแตงแห้งตายไปก่อนที่จะ เก็บเกี่ยว ในแคนตาลูปและแตงโมจะทำให้ความหวานลดลง กรณีที่โรคระบาดรุนแรงอาจทำให้ผลผลิตแตงกวาลดลงมากกว่าร้อยละ 50 ผลมีขนาดเล็กและคุณภาพต่ำ

|  |  |  |  |  |  |
| --- | --- | --- | --- | --- | --- |
|

|  |  |
| --- | --- |
| IMG5245-46_StackedCropStampsmall | Agurkskimmel |
| ลักษณะของเชื้อรา *Pseudoperonospora cubensis*  |

 |  |  |
|

|  |  |  |
| --- | --- | --- |
| ANd9GcTyr3GPrMn3kGdBVPdeMxzdB47P2bxYBxcq90qMpmfE_oqDb4SH | ANd9GcQinGT42MpPcZD4eCq2p1x4sDsIhdHiwh6pjqkL34ougb7pODGC | ANd9GcTbyn1MC18LtIcqUn-VyVy7lyqraaQ4HTE4CIBicV5naWMk7TFG |
| ลักษณะอาการของโรคราน้ำค้าง |

 |  |

**การแพร่กระจาย**

เชื้อราสาเหตุของโรคราน้ำค้างเจริญได้ดีที่อุณหภูมิ 16 – 22 องศาเซลเซียส และมีความชื้นสูงหากมีหมอก น้ำค้าง หรือฝนตกอย่างหนักจะทำให้เชื้อราแพร่กระจายได้อย่างรวดเร็ว สปอร์ของเชื้อราสามารถเคลื่อนย้ายไปโดยลม และบางครั้งอาจติดไปกับแมลงบางชนิด เช่น ด้วงเต่าแตง ฯลฯ

**การป้องกันและกำจัด**

1. ใช้พันธุ์ต้านทาน
2. หลีกเลี่ยงการปลูกพืชหนาแน่นเกินไป เพื่อลดความชื้นที่จะเกิดขึ้นในแปลง
3. ก่อนปลูกควรคลุกเมล็ดพันธุ์ด้วยเชื้อราไตรโคเดอร์มาหรือเชื้อแบคทีเรียบีเอส (บาซิลลัส ซับทิลิส) หรือ แช่เมล็ดในน้ำอุ่นอุณหภูมิ 50 องศาเซลเซียส นาน 20 – 30 นาที หรือคลุกเมล็ดพันธุ์ด้วยสารเคมีเมตาแลกซิล 35% DS อัตรา 7 กรัมต่อเมล็ดพันธุ์ 1 กิโลกรัม
4. การบำรุงรักษาต้นพืชให้สมบูรณ์ โดยปรับปรุงโครงสร้างดินและค่าความเป็นกรดด่าง ตลอดจนความสมดุลของธาตุอาหารในดิน ด้วยการใช้ปุ๋ยหมัก ปุ๋ยคอก และปูนขาว (ความเป็นกรดด่างที่เหมาะสมในการปลูกแตงกวาและฟักทองอยู่ที่ประมาณ 5.5 – 7.5 แตงโม 6.0 – 6.8) และให้ธาตุอาหารเสริมแก่พืช ได้แก่ การฉีดพ่นแคลเซียมทุก 7 – 10 วัน ฉีดพ่นโบรอนก่อนพืชออกดอก 1 – 2 ครั้ง และให้แมกนีเซียมโดยการใช้ปูนโดโลไมท์ในขั้นตอนการเตรียมดิน จะช่วยให้พืชแข็งแรงไม่อ่อนแอต่อโรค
5. กำจัดวัชพืชในแปลงเพื่อไม่ให้เป็นแหล่งสะสมโรค
6. หลีกเลี่ยงการให้น้ำแบบสปริงเกอร์
7. เก็บใบหรือส่วนของพืชที่เป็นโรคนำไปเผาทำลาย
8. เมื่อเริ่มพบอาการของโรคให้ฉีดพ่นบริเวณที่เกิดอาการของโรคโดยใช้[เชื้อราไตรโคเดอร์มา](http://hcsupply.blogspot.com/2008/09/blog-post_17.html)อัตรา 1 กิโลกรัมต่อน้ำ 20 ลิตร หรือเชื้อแบคทีเรียบีเอส (บาซิลลัส ซับทิลิส) อัตราการใช้ตามฉลาก โดยฉีดพ่นในช่วงเวลาเย็น หากมีการระบาดรุนแรงควรฉีดพ่นด้วยสารเคมีป้องกันกำจัดโรคพืช เช่น คอปเปอร์อออกซีคลอไรด์ เมทาแลกซิล แมนโคเซบ หรือเมทาแลกซิล+แมนโคเซบ อัตราการใช้ตามคำแนะนำในฉลาก โดยฉีดพ่นสลับกันเพื่อป้องกันเชื้อราต้านทานต่อสารเคมี
9. ที่มา: http://www.agriqua.doae.go.th/plantclinic/Clinic/plant/cucumber/downy.htm

**กลุ่มอารักขาพืช สำนักงานเกษตรจังหวัดตราด**

46 ถ. ราษฎร์นิยม ต. บางพระ อ. เมืองตราด จ. ตราด

โทร. ๐๓๙-๕๑ ๑๐๐๘ โทรสาร ๐๓๙-๕๒๓๓๘๕

http://www.trat.doae.go.th

E-mail: trat@doae.go.th

ผู้จัดทำ: นางสาวครองทรัพย์ สิงหราช ที่ปรึกษา: นายสายชล เจริญพร